  vk.com (Тамара Смирнова) Анжелика Тихонова корреспондент Татарстанысь Алабгоысь удмурт фольклоръя «Инвожо» калык ансамбль 15 ар тырмонзэ пусйиз. Со сярысь ивортодэтъя «Удмуртия» агентстволэн корреспондентэзлы кивалтӥсез Татьяна Яковлева вераз. « 15 ар – со пичи но ӧвӧл, бадӟым но ӧвӧл. Но ми Удмуртилэсь палэнын бере, ми данъяськиськом сыӵе коллективмы вань шуыса, удмуртъёсыз котырамы бичаськомы шуыса » Татьяна Яковлева, «Инвожо» ансамбльлэн кивалтӥсез Ансамбле 23 аресысен 76 аресозь 15 адямиос пырисько. Пӧлазы кылдэмез дырысен вить кузя ветлӥсьёс но вань. « Кык кузя баянистъёсмы. Одӥгез бигер, но со кӧня коллективмы ужа, сомында ик арганчимы луэ ини. Нош кыкетӥез арганчимы пинал на, ачиз Удмуртиысь Грак ёросысь, Алабгоысь лулчеберетъя училищеын дышетске. Со ми доры ньылетӥ арзэ ветлэ. Но туэ дышетсконзэ быдтэ ини, кошкоз, дыр, ини ми дорысь. Милям туж кельтэммы потэ вал сое » Татьяна Яковлева, «Инвожо» ансамбльлэн кивалтӥсез Коллективлэн нырысетӥ кивалтӥсез Нина Колесникова вал. Нош берло вить ар ӵоже Татьяна Яковлева кивалтэ. Со ансамбле 10 ар талэсь азьло лыктӥз. Ӵапак со дыр ӵоже ик ансамбль калык нимез нуллэ, кудзэ туэ кырӟасьёслы нош ик юнматоно луоз. Татьяна Яковлевалэн верамезъя, коллективенызы калык кырӟанъёсты гинэ уг, туалаоссэ но быдэсъяло. Со сяна, фольклор постановкаос пукто, экто. Соосты шумпотыса Казаньын но, Набережные Челныын но, Ижкарын но пумитало. « Ньыль ар ӵоже ми Казане «Наш дом – Татарстан» бадӟым гала-концертэ ветлылӥм. 2019-тӥ арын Москвае «Гербере» вуылӥм. Туж таляк дыр сётӥзы милемлы отын. Котькуд ар Набережные Челные «Мы ветви древа одного» финн-угор фестивале пыриськиськом. Ижкаре «Инвожо» ансамбльёслэн фестивалязы но вуылӥськом » Татьяна Яковлева, «Инвожо» ансамбльлэн кивалтӥсез Кивалтӥсь пусъе, коллективзылэн кулэлыкез туж шӧдӥське. Калык соосты яратэ, возьма. « Ми котыре удмуртъёс лыкто ке, адӟо ке милемыз, туж шумпотыса вӧзамы карисько, тау каро ми вань шуыса » Татьяна Яковлева, «Инвожо» ансамбльлэн кивалтӥсез Азьланяз эшшо но азинскыны, эшшо но кыдёкегес сюрес вылэ потаны тыршозы, шуэ Татьяна Яковлева. Тегъёс: удмуртъёс Татарстан Лулчеберет Удмуртия  